  Майя Бывальцева Ульяновскысь тодосъя В.И. Ленин нимо улосвыл лыдӟетъюрт «#ПушкинLike: читаем Пушкина на языках народов мира» калыккуспо вожвылъяськон ортчытэ. Пыриськисьёс Александр Пушкинлэсь ужъёссэ пӧртэм кылъёсын лыдӟозы, со пӧлын – удмуртэн. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Лыдӟетъюрт пӧртэм кунъёсысь кылбуретэз дунъясь муртъёслы (14 ареслэсь бадӟымъёслы) вазиське. Лыдӟе Пушкинлэсь яратоно чуръёстэс анай кылыныды – ӟуч, бигер, удмурт, чуваш, мордва, коми, англи, немец, француз, азербайджан но мукет. Ӟуч кылбурчилэн вордскемез дырысен 220 ар тырмонлы тупатэм вожвылъяськон Россиын но мукет кунъёсын улӥсь пӧртэм калыкъёсты сяме пырем дунлыкъёс – кылэз, литературая кылёсбурез, устооссэ вашкала йылолъёсты яратон - котырын огазеян но, вуоноез сярысь малпаськыса, лулчеберетъёслэсь творчествоя кусыпъёссэс юнматыны кулэ. Вожвылъяськонэ пыриськон понна Пушкинлэсь произведенизэ анай кылын лыдӟемез видео гожтоно. Валтӥсез курон – кылбур каръёслэн но кунъёслэн история но лулчеберет ласянь пусйымон интыосазы гожтэмын луыны кулэ. Тужгес тупалозы кылбурчиен герӟаськем интыос, литературая музейёс, Александр Пушкинлы синпелетъёс. Гожтэм ужъёсты 1-тӥ куарусёнозь куто. Куриськонэз но Ютубысь ролик вылэ чӧлсконпусэз inlit@uonb.ru электрон почтая келяно. Озьы ик видеороликез мерлыко вотэсъёсысь баме #PushkinLike, #ПушкинLike, #Пушкинлайк, #ВремяЧитатьПушкина хэштэгъёсын интыяно. Вормисьёсты 2019-тӥ арын куарусёнэ Ульяновскын Александр Пушкинлэсь 220 ар тырмонзэ пусъён улсын ялозы. Вожвылъяськонлэн валатэтэныз (положениеныз) рос-просгес тодматыны  луэ. Ватсалом, Александр Пушкинлэсь кылбуръёссэ ӟучысь удмурт кылэ Ашальчи Оки, Максим Прокопьев, Гай Сабитов, Михаил Петров, Игнатий Гаврилов, Афанасий Лужанин, Роза Яшина, Владимир Романов но мукетъёсыз берыкъязы.  Тегъёс: Мерлык Удмуртия вожвылъяськон удмурткыл ӟучкыл кылбурет  